**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa čl. 31 Legislatívnych pravidiel vlády Slovenskej republiky predkladá Ministerstvo vnútra Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov (tlač 928).

**V š e o b e c n e**

Cieľom predloženého návrhu je podľa navrhovateľov vypustenie písmena d) v § 64 ods. 1 z dôvodu, že hmotná škoda prevyšujúca jedenapolnásobok väčšej škody podľa Trestného zákona (t. j. suma 3 990 eur) je z hľadiska hospodárskeho a ekonomického vývoja, od roku 2009 prekonaná. Udalosť v cestnej premávke, ktorá sa stane v priamej súvislosti s premávkou vozidla a pri ktorej dôjde len k hmotnej škode v akejkoľvek výške na niektorom zo zúčastnených vozidiel vrátane prepravovaných vecí alebo na inom majetku, sa nebude považovať za dopravnú nehodu, ale len za škodovú udalosť (za splnenia všetkých ostatných podmienok, ktoré zákon o cestnej premávke predpokladá pre vznik škodovej udalosti), čo umožní účastníkom škodovej udalosti plne využiť právo si vec vybaviť cestou náhrady škody prostredníctvom poisťovne, a to aj bez prítomnosti policajta na mieste takejto škodovej udalosti. Uvedeným sa odstráni zbytočné blokovanie a obmedzovanie plynulosti cestnej premávky až do príchodu policajta na miesto udalosti. V prípade, ak by niektorý z účastníkov takejto škodovej udalosti trval na príchode policajta na miesto udalosti a policajt zistí, že sú splnené všetky zákonné podmienky pre škodovú udalosť, nebude potrebná rozsiahla dokumentácia danej udalosti ako dopravnej nehody, čím sa takisto podstatne zníži zbytočné blokovanie a obmedzovanie plynulosti cestnej premávky v súvislosti s rozsiahlym dokumentovaním takejto udalosti ako dopravnej nehody na mieste samom.

**P r i p o m i e n k o v é k o n a n i e**

Materiál bol predmetom pripomienkového konania podľa čl. 31 Legislatívnych pravidiel vlády SR od 28. marca do 5. apríla 2022. V rámci neho neuplatnil zásadné pripomienky žiaden z orgánov uvedených v čl. 31 ods. 1 Legislatívnych pravidiel vlády SR (podpredseda vlády, ministerstvá a úrad vlády). Zásadnú pripomienku uplatnila Slovenská asociácia poisťovní, ktorá sa podľa Legislatívnych pravidiel vlády Slovenskej republiky nevyhodnocuje ani neuvádza v predkladacej správe.

**S t a n o v i s k o**

Ministerstvo vnútra Slovenskej republiky k predloženému návrhu nemá vecné výhrady.

Z legislatívneho hľadiska odporúčame do návrhu doplniť novelizačné body, ktorými sa v § 64 ods. 1 písm. b) čiarka na konci nahradí slovom „alebo“, v § 64 ods. 1 písm. c) sa slovo „alebo“ nahradí bodkou a vypustí sa poznámka pod čiarou k odkazu 31.

**Z á v e r**

Ministerstvo vnútra Slovenskej republiky odporúča vláde Slovenskej republiky vysloviť **súhlas** s návrhom skupiny poslancov Národnej rady Slovenskej republiky na vydanie zákona, ktorým sa mení zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov (tlač 928).